2.3.2023 г.
BG
Официален вестник на Европейския съюз
C 78/21
Нов текст: „Необработеното маслиново масло екстра качество със ЗНП „Riviera Ligure“, по избор придружено от едно от допълнителните географски обозначения, трябва да бъде получено от един или повече от следните местни сортове маслини (някои от най-често срещаните синоними на тези сортове са посочени в скоби), които се срещат в маслиновите насаждения на територията, посочена в член 3, поотделно или заедно: Arnasca, Carparina, Castelnovina, Colombaia, Cozzanina, Cozzanone, Fiandola, Frantoio, Finalina, Lantesca (или Mattea, Pertegara), Lavagnina, Leccino, Liccione (или Lizzone, Olivastrone), Merlina, Mortellina, Mortina, Negrea, Nostrale, Olivella, Olivotto, Pignola, Prempesa (или Principina), Razzola, Rondino, Rossese, Taggiasca (или Gentile, Giuggiolina), Taggiasca di Feglino и Toso.“
Установено е, че в района съществуват сортове, които могат да бъдат проследени по-специално до сорта Frantoio и които с течение на времето са се адаптирали и са се превърнали в автохтонни сортове; следователно е ясно, че е необходимо да се включат колкото е възможно повече от съответните производители на маслини.
Освен това при лабораторните анализи е доказано, че маслото, което е получено от тези сортове, отговаря на характеристиките, посочени в спецификацията на необработеното маслиново масло екстра качество със ЗНП „Riviera Ligure“.
Специфичността на продукта не се повлиява от премахването на предишните ограничения относно сортовете, използвани за производството на необработеното маслиново масло екстра качество със ЗНП „Riviera Ligure“.
Това е така, защото през дадена средна година почти цялото количество масло, произведено под това наименование, се получава при преработката на маслини от един-единствен сорт: Taggiasca.
Този сорт, който се отглежда под посоченото наименование в провинциите Империя и Савона, се е адаптирал към специфичните характеристики на Лигурия и е дал началото на сортове с различни наименования, като например Lavagnina в провинция Генуа и Razzola в провинция Ла Специя.
Фактът, че всички маслини, отглеждани в Лигурия, произхождат от един общ сорт, е отбелязан от най-изтъкнатия италиански ботаник Джорджо Галезио в началото на XIX век.
Той е установил, че е имало един-единствен вид маслиново дърво, наречен от него „Gentile“, който постепенно е станал характерен за цялата територия на Лигурия и е бил познат под различни наименования в зависимост от мястото на отглеждане и от разнообразните начини, по които се е адаптирал към околната среда по тези места.
Следователно маслото със ЗНП „Riviera Ligure“ притежава еднакви характеристики, тъй като разликите между маслата, за които са определени трите различни географски обозначения, са съвсем незначителни и обикновено могат да бъдат открити само от висококвалифициран и опитен дегустатор.
Характеристики на отглеждането Изменението се отнася до член 5 от продуктовата спецификация и точка 4.5 от публикуваното резюме, в които се съдържа текст относно описанието на района на отглеждане.
Това изменение не засяга единния документ. — В съответствие с предишните изменения се преработва описанието на района на отглеждане, в който е възможно да се използва наименованието „Riviera Ligure“, по избор придружено от едно от допълнителните географски обозначения: районът на отглеждане сега се описва накратко в един текст, който обхваща различните подрайони, включени в настоящата спецификация.
Настоящ текст: „3.
Поради това подходящи за производството се считат маслиновите насаждения, засадени на хълмовете със среден или силен наклон, отглеждани обикновено на тераси, разположени в района, който е посочен в член 3 по-горе и чиито почви са получени от разпадането на скелетните почви от варовиков произход. 4.
За производството на студено пресовано маслиново масло (екстра върджин) със защитено наименование за произход „Riviera Ligure“ и допълнително географско обозначение „Riviera dei Fiori“, особено подходящи се считат маслиновите насаждения, намиращи се в района на производство, описан в член 3, параграф 2, чиито площи, с повече или по-малко изразен наклон и разположени на тераси, са получени от механичното разпадане на скелетната почва от варовиков произход (еоцен) и напластяванията, които с течение на времето са довели до възникването на свободни почви, имащи тенденцията да стават подвижни с височината. 5.
За производството на студено пресовано маслиново масло (екстра върджин) с контролирано наименование за произход „Riviera Ligure“ и допълнително географско обозначение „Riviera del Ponente Savonese“, особено подходящи се считат маслиновите насаждения, намиращи се в района на производство, описан в член 3, параграф 3, чиито площи, с наклон и разположени на тераси, с изключение на равнината на Albenga, са получени от скелетната почва от варовиков произход, която под действието на валежите и водните течения е създала свободни и обикновено дълбоки почви, които имат тенденцията да стават по-подвижни и по-пропускливи с височината поради наличието на шисти.